## La Generalitat ha concedit més de 336 milions d’euros en ajudes a més de 86.600 persones que van perdre els seus vehicles en la riuada de 2024

*** Els municipis amb més persones beneficiàries són Paiporta, Catarroja, València i Algemesí
* El conseller Rovira destaca “l’eficàcia de l’Administració valenciana per a tramitar estes ajudes amb agilitat i garantir que arriben com més prompte millor als qui realment les necessiten”**

La Generalitat ha concedit més de 336 milions d’euros en ajudes des que va començar l’any a més de 86.600 persones que van perdre els seus vehicles en la riuada del 29 d’octubre 2024. Així es desprén de les dades de l’Agència Tributària Valenciana, organisme de la Conselleria d’Economia, Hisenda i Administració Pública, que ha gestionat estes ajudes.

Els municipis amb més persones beneficiàries han sigut Paiporta, amb 10.269 persones i un import de 40 milions d’euros; seguit de Catarroja, amb 9.636 beneficiaris, amb un import de més de 36 milions; València, amb 8.941 beneficiaris i amb 34,7 milions d’euros, i Algemesí, amb 8.004 beneficiaris i un import total de 30,7 milions d’euros.

Els principals requisits de l’ajuda eren que la persona sol·licitant fora titular d’un vehicle assegurat i que haguera sigut baixa -temporal o definitiva- amb motiu de la dana en el registre de la Direcció General de Trànsit (DGT).

Així mateix, era indispensable haver iniciat una reclamació al Consorci de Compensació d’Assegurances, o a l’asseguradora del vehicle, i assumir el compromís de tramitar la baixa definitiva del vehicle abans del 31 de desembre de 2025. El Ple del Consell va aprovar el passat 19 de desembre l’ampliació d’este termini fins al 28 de febrer de 2026 amb l’objectiu de facilitar que les persones beneficiàries puguen complir amb este requisit.

El conseller d’Economia, Hisenda i Administració Pública, José Antonio Rovira, ha destacat “l’eficàcia de l’Administració valenciana per a tramitar estes ajudes amb agilitat i garantir que arriben com més prompte millor als qui realment les necessiten”, i ha reafirmat el compromís del Consell amb els afectats per les inundacions d’octubre de 2024.

**Tres convocatòries**

La concessió d’estes ajudes s’ha desplegat en tres grans fases distintes. La primera convocatòria, per a persones físiques i determinats tipus de vehicles, va tindre com a termini de presentació de sol·licituds des del 16 de gener fins al 28 de febrer i posteriorment es va obrir un nou termini entre el 15 de maig i fins al 4 de juny. En este cas podien ser beneficiàries persones físiques que hagueren perdut determinats tipus de vehicles en la riuada, principalment motocicletes, ciclomotors, turismes i furgonetes i camions de menys de 3,5 tones.

En esta fase es van resoldre favorablement 82.069 sol·licituds, que es van pagar en pocs dies des que es van presentar, gràcies a la implementació d’un sistema que permetia la comprovació automàtica dels requisits. “Les sol·licituds es van tramitar de manera àgil i eficaç sense que les persones sol·licitants hagueren de presentar cap classe de documentació”, ha manifestat el conseller.

La segona fase es va desenrotllar entre el 16 de juny i el 31 de juliol d’enguany. Esta segona convocatòria es va ampliar a persones jurídiques, de manera que empreses, associacions i una altra classe d’entitats jurídiques també pogueren ser beneficiàries d’estes ajudes. Així mateix, es va ampliar la tipologia de vehicles que podien ser beneficiaris, i es van incloure tractors, autobusos, autocaravanes, camions i furgonetes de gran tonatge, etc. En esta fase es van resoldre favorablement 3.859 sol·licituds.

Finalment, en setembre de 2025 es va anunciar un increment de les ajudes, de manera que les quanties rebudes per les persones beneficiàries (2.000 euros en el cas d’automòbils, 750 euros per a motocicletes, etc.) es duplicava. El pagament es va realitzar de manera automàtica als mateixos comptes bancaris en els quals s’havia ingressat la primera ajuda. Les persones beneficiàries no havien de fer cap tràmit.

Al seu torn, es va dur a terme una nova convocatòria, amb un termini de presentació de sol·licituds entre l’1 i el 22 d’octubre i amb les mateixes característiques de la segona convocatòria. D’esta manera, qualsevol afectat que no haguera sol·licitat l’ajuda en les anteriors convocatòries podia fer-ho en esta ocasió. La resolució d’esta fase està concloent i de moment compta amb prop de 800 beneficiaris.

Fecha: 30/12/2025